פירוש נוסף ערך זה עוסק בדפדפן אינטרנט. אם התכוונתם למערכת הפעלה למחשבים של גוגל, ראו Chrome OS.

**גוגל כְּרוֹם** (באנגלית: **Google Chrome**) הוא דפדפן מבית חברת גוגל שהושק ב-2008. תוך שנים בודדות הפך לאחד המובילים במלחמת הדפדפנים, ולפי סטטיסטיקות שונות, נכון ל-2019 הוא הדפדפן המוביל. אף שהדפדפן מבוסס על תוכנה חופשית בקוד פתוח בשם "כרומיום" (**Chromium**) המפותחת על ידי גוגל, רישיון התוכנה הוא קנייני (אנ'). גוגל כרום הוא כרומיום בתוספת רכיבים קנייניים (לדוגמה: מקודדי מדיה ותרגום דפים) ועדכונים אוטומטיים מאת גוגל.

היסטוריה
--------

עמוד הבית של ויקיפדיה העברית בגוגל כרום גרסה 50 במערכת ההפעלה חלונות 10
מנכ"ל חברת גוגל, אריק שמידט, התנגד לפיתוח של דפדפן אינטרנט עצמאי של החברה במשך שש שנים. הוא הצהיר כי "באותה תקופה גוגל הייתה חברה קטנה", והוא לא רצה להיכנס ל"מלחמת הדפדפנים". לאחר שהמייסדים המשותפים סרגיי ברין ולארי פייג' שכרו כמה מפתחי מוזילה פיירפוקס ובנו הדגמה של "גוגל כרום", שמידט אמר: "שהדפדפן היה כל כך טוב שזה בעצם אילץ אותי לשנות את דעתו".

בספטמבר 2004 הופיעו לראשונה שמועות על כך שגוגל בונה דפדפן אינטרנט. בכמה אתרי אינטרנט ובלוגים פורסמו התרשמויות שונות שלפיהן גוגל מפתחת כלים. השמועות התחזקו בעקבות דיווח שארבעה אנשים שעבדו בחטיבת דפדפן האקספלורר של מיקרוסופט גויסו לעבודה בגוגל.

פיתוח הדפדפן החל בשנת 2006, בראשותו של סונדאר פיצ'אי.

גרסת בטא ראשונה של הדפדפן הופצה בספטמבר 2008. הגרסה יועדה למערכת ההפעלה חלונות. באותה עת תמכה גוגל בקרן מוזילה מפתחת הדפדפן פיירפוקס. אך עם הפצת הדפדפן החלת תחרות מול דפדפנים אחרים שהיו קיימים בשוק, כאשר היתרון שהציג הכרום היה ביצועים מהירים.

כדי לפרסם את הדפדפן ולשווקו לציבור, הוציאה חברת גוגל חוברת קומיקס (שצוירה בידי סקוט מקולד) אשר מפרטת מדוע צריך להשתמש דווקא בגוגל כרום, וציינה את העובדה שבשנת 2009 ישנן דרישות גדולות יותר מהדפדפנים.

גרסה שנייה, שהייתה לעדכון הראשון לדפדפן, הופצה ב-21 במאי 2009. בדצמבר 2009 הוספה תמיכה בכרום גם במערכות ההפעלה OS X ולינוקס. גרסה 4 כללה לראשונה את Chrome Extensions, אפשרות להתקנת הרחבות על ידי המשתמשים. התכונה פותחה במענה לבקשות רבות של מפתחים ומשתמשים, אשר ביקשו לאפשר התקנה של הרחבות, בדומה לאלו שהיו אחד הגורמים העיקריים להצלחה של הדפדפן פיירפוקס.

ביוני 2010 הגיעה כרום לנתח שוק של יותר מ-25% בישראל.

באוגוסט 2011 שחררה גרסה 13 של הדפדפן, שכללה מאות תיקונים ושיפורים, וכ-13 תיקוני אבטחה. לראשונה בגרסה זו, עבר הדפדפן ממסלול של מבחני בטה למסלול של הגרסאות היציבות למערכות ההפעלה חלונות, מקינטוש ולינוקס. בין החידושים בגרסה היה מנגנון Instant Pages לתצוגה מהירה יותר של תוצאות החיפוש ושיפור החיפוש בהיסטוריית הגלישה.

בדצמבר 2011 עקף כרום את פיירפוקס, והפך לדפדפן מספר 2 בנתח השוק העולמי שלו.

בפברואר 2012 הושקה גרסה חדשה ללא תמיכה בטכנולוגית אדובי פלאש, והביאה בפועל לקיצה של תוכנת המולטימדיה שהייתה המובילה במשך שנים ליצירת ולהצגה אנימציות, יישומי אינטרנט, משחקי דפדפן ואפליקציות ויזואליות. באותו חודש גם הושקה גרסה למערכת ההפעלה אנדרואיד.

במאי 2012, לפי נתוני חברת המחקר StatCounter, הפך כרום לדפדפן הנפוץ בעולם, עם נתח של 32.8%, בעוד נתח השוק הממוצע של אינטרנט אקספלורר של מיקרוסופט היה 31.9%. חברת המחקר המתחרה Net Applications, לעומת זאת, טענה אז כי עדיין קיים הפרש לטובת הדפדפן של מיקרוסופט.

ביוני 2012 הושקה גרסה לאייפון ולאייפד.

ביוני 2014 דווח כי כרום הוא הדפדפן הנפוץ ביותר גם בארצות הברית (לאחר שכבר קודם הפך לנפוץ בעולם מלבד בארצות הברית).

באפריל 2016 הכריזה גוגל כי כרום הוא דפדפן הסלולר הפופולרי ביותר בעולם, עם למעלה ממיליארד משתמשים פעילים. ההכרזה נעשתה לרגל ההשקה של גרסה מספר 50 של הדפדפן.

מאפיינים
--------

### תכונות הממשק

סמליל כרום שהיה בשימוש מ-2011 עד נובמבר 2015
הדפדפן נחשב לזריז ומהיר במיוחד, הן בטעינתו והן בטעינת דפים מאתרים. עיצוב ממשק המשתמש שלו נקי ומינימליסטי. הוא למעשה היה הדפדפן הראשון שהעביר את תיבת החיפוש לשורת הכתובת, ועל פי תוכן ההקלדה הוא מחליט האם לבצע חיפוש או לטעון את האתר.

רכיב משמעותי בדפדפן הוא מנוע JavaScript בשם "V8", שלטענת יוצרי הדפדפן מאיץ את הגלישה באתרים רבים. מהנדס המנוע הוא לארס באק. מנהל תוכנית "גוגל כרום" בגוגל הוא מארק לרסון.

הדפדפן מכיל מרכיבים של קוד פתוח ושאל תכונות רבות מן הדפדפנים הקיימים בשוק, אך עם זאת נבנה מחדש בהתאמה לראייה של גוגל את עולם האינטרנט - עולם של יישומים מבוססי רשת ולא רק של דפי אינטרנט רגילים.

#### כרטיסיות

בדומה לדפדפנים אחרים, גם בכרום ישנה אפשרות לפתיחת כרטיסיות. המעבר בין הכרטיסיות מהיר יותר מאשר בדפדפנים אחרים, ואם כרטיסייה אחת "קורסת" (מפסיקה לעבוד), לא כל הכרטיסיות יקרסו איתה, ורק הכרטיסייה שקרסה תיסגר. הסיבה לכך היא שכל כרטיסייה נחשבת כתהליך נפרד (כלומר, כתוכנית שרצה בפני עצמה).  
בנוסף, אם בטעות נסגרה כרטיסייה, ניתן לשוב אליה בקלות בעזרת הכפתור "נסגר לאחרונה", המופיע בחלון כרטיסייה חדשה.

**פרופילים**

אחת התכונות הנוחות בדפדפן היא האפשרות לעבוד בכרטיסיות רבות ללא צורך להזדהות שוב ושוב כאשר זהוי המשתמש (Token) משותף על ידי מנוע הדפדפן בין הכרטסיות. כאשר מעוניינים לעבוד עם כמה משתמשים שונים בו זמנית מצב זה אינו נוח ודורש אלתורים כגון גלישה בסתר. שימוש בפרופילים מאפשר עבודה במקביל תחת הזדהות שונה בכל פרופיל.

#### מנועי חיפוש והשלמת כתובות

כרום תומך בחיפוש במנוע החיפוש "גוגל" (או כל מנוע אחר שנבחר) מתוך שורת הכתובת. כרום גם מציע הצעות לכתובות קיימות ודפים שסומנו כסימניות או שביקרו בהם, תוך כדי הקלדת הכתובות.

#### אפשרויות פיתוח

סמליל כרום שהיה בשימוש מ-נובמבר 2015 עד פברואר 2022
גוגל כרום מכיל כלים שימושיים למתכנתים, המאפשרים, בין היתר, צפייה במקור הדף, קונסולה מובנית המאפשרת ניתוח מבנה ה-HTML וה-CSS של כל דף, סימולציה של קטעי קוד שונים, איתור באגים בקלות, בדיקה של כמות הזיכרון שסקריפט מסוים משתמש בו, מיטוב של מרכיבי הדף ועוד.

#### מצב "גלישה בסתר"

 ערך מורחב – **גלישה בסתר**  

התכונה "גלישה בסתר" (באנגלית: "Incognito Window") מאפשרת גלישה ללא הותרת עקבות במחשב. הדפים בהם גולשים או נתונים אחרים המוזנים תוך כדי גלישה, לא נרשמים בהיסטוריית הגלישה של הדפדפן. במצב זה, כל העוגיות, גם אלו המוגדרות על ידי השרת כעוגיות קבועות, נמחקות עם סגירת הדפדפן.

#### סרגל הסימניות

לגוגל כרום סרגל סימניות שניתן להוסיף לו כרטיסיות, אליהן ניתן להגיע במהירות. פונקציה זו עוזרת לניווט בין הכרטיסיות שהגולש אוהב או מרבה לגלוש בהן, ומקבילה לפונקציית המועדפים באינטרנט אקספלורר.

#### דף הפתיחה

בפתיחת כרטיסייה חדשה בכרום מוצגים באופן פשוט וברור האתרים הנצפים ביותר ותמונתם, כרטיסיות אחרונות שנסגרו, סימניות שנוספו, סרגל הסימניות, ואפשרות לחיפוש בהיסטוריית הגלישה.

### אפשרות תרגום

 ערך מורחב – **גוגל תרגום**  

כרום מזהה דף אינטרנט הכתוב בשפה שאינה שפתו של המשתמש, ומציע למשתמש לתרגם עבורו את הדף. אם המשתמש בוחר לתרגם (ברירת המחדל היא תרגום לשפת הממשק, אך אפשר לבחור שפת יעד מתוך רשימה נרחבת של שפות), כרום משתמש בשירותי התרגום של "גוגל", ומציג את דף האינטרנט מתורגם לשפת היעד. איכות התרגום תלויה בשפת המקור ובשפת היעד, ובגורמים נוספים. במקרה הטוב, למשל בתרגום בין אנגלית לצרפתית או רוסית לאנגלית, ניתן לקרוא ולהבין כמעט כל דף אינטרנט. במצב "תרגום", הצפת העכבר מעל קטע טקסט מתורגם פותחת "בלון" עם הטקסט המקורי.

### חנות אינטרנט ומשחקים

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
גוגל כרום מיועד להיות פלטפורמה למשחקים בגלל האפשרות להטמיע אל הדפדפן API של ג'ויסטיק. אם אכן יוטמע כזה, תאופשר תקשורת בין בקרי משחק לבין הדפדפן. כך אפשרות זו תאפשר פיתוח משחקי דפדפן מתקדמים גם לגיימרים. הורדה של משחקים כאלו מתאפשרת באמצעות חנות האינטרנט של כרום.

נתח שוק
-------

במאי 2012 הגיע לנתח שוק עולמי של 32.43% ובכך הפך לדפדפן הנפוץ בעולם. מאז היה הדפדפן בצמיחה עקבית בנתח שוק הדפדפנים לעומת הדפדפן של מיקרוסופט - אינטרנט אקספלורר, ונכון לנובמבר 2022 הוא מחזיק בנתח שוק של כ-61.36%.

עיקר התפוצה הגדולה של הדפדפן, נגרמה עקב הפיכתו לרכיב ליבה מובנה במערכת ההפעלה אנדרואיד, הנפוצה במכשירים חכמים, ממש כשם שעשתה מיקרוסופט עם אינטרנט אקספלורר החל מ-Windows 98 ועד Windows 7. באוקטובר 2020 דווח כי משרד המשפטים האמריקני שוקל לאלץ את גוגל למכור את כרום שלה לצד חלקים בעסקי הפרסום, במסגרת החקירה שהוא מנהל נגד החברה, המואשמת כי היא מנצלת את כוחה המונופוליסטי בשוק החיפושים המקוון.

לינוקס
------

להפצות הלינוקס אובונטו, דביאן, פדורה ו-OpenSUSE, קיימות גרסאות של גוגל כרום. בשונה מדפדפן כרומיום של גוגל, הקוד של כרום סגור, ואינו מופיע במאגרי התוכנה הרשמיים של ההפצות.

פלטפורמות
---------

כרום נתמך בפלטפורמות הבאות:

* Windows 7 ואילך
* MacOS 10.10 ואילך
* גרסת 64 סיביות של אובונטו 14.04+, דביאן 8+, פדורה 24+ ו-OpenSUSE גרסה 13.3+.
* אנדרואיד 4.4 ואילך
* iOS 10 ואילך

### תאימות

| מערכת הפעלה | תחילת תמיכה |
| --- | --- |
| **Windows** | Windows 7 ואילך | 2009- |
| Windows XP או Windows Vista | 2016-2008 |
| **macOS** | 10.10 ואילך | 2014- |
| 10.9 | 2018-2013 |
| 10.8-10.6 (x64) | 2016-2010 |
| 10.6 (IA-32) | 2014-2010 |
| 10.5 (IA-32,x64) | 2012-2010 |
| **לינוקס desktop** | x64 | 2010- |
| IA-32 | 2016-2010 |
| **אנדרואיד** | 4.4 ואילך | 2013- |
| 4.3-4.1 | 2019-2012 |
| 4.0 | 2015-2012 |
| **iOS** | iOS 10 ואילך | 2016- |
| iOS 8, iOS 9 | 2018-2014 |
| iOS 7 | 2016-2013 |
| iOS 6 | 2015-2012 |
| iOS 5 | 2013-2012 |
| iOS 4 | 2012 |

קישורים חיצוניים
----------------

ויקישיתוף מדיה וקבצים בנושא **גוגל כרום** בוויקישיתוף
* 

* אתר האינטרנט הרשמי של גוגל כרום (באנגלית)
* גוגל כרום, ברשת החברתית פייסבוק

* גוגל כרום, ברשת החברתית אקס (טוויטר)

* גוגל כרום, סרטונים בערוץ היוטיוב

* גוגל כרום, הבלוג הרשמי
* גוגל כרום, באתר אנציקלופדיה בריטניקה (באנגלית)
* Google Chrome, דף הבית של גוגל כרום
* דף הבית של כרומיום
* מדיניות הפרטיות של גוגל כרום
* גיא גרימלנד, המוח שמאחורי הדפדפן של Google, באתר TheMarker‏, 21 בספטמבר 2011

הערות שוליים
------------

1. ↑  בכפוף לתנאי הרישיון באתר גוגל
2. ↑  "Google Chrome and Chrome OS Additional Terms of Service". *www.google.com*.
3. ↑  Google Chrome and Chrome OS Additional Terms of Service, www.google.com
4. ↑  Angwin, Julia (9 ביולי 2009). "Sun Valley: Schmidt Didn't Want to Build Chrome Initially, He Says". *WSJ Digits Blog*. אורכב מ-המקור ב-5 באוגוסט 2020. נבדק ב-25 במאי 2010. `{{cite web}}`:  (עזרה)
5. ↑  רן דגוני וסוכנויות הידיעות, ‏גוגל מפתחת דפדפן שיתחרה באקספלורר של מיקרוסופט, באתר גלובס, 26 בספטמבר 2004
6. ↑  אתר למנויים בלבד בלומברג, מילדות צנועה בהודו לניהול גוגל: מיהו סונדר פיצ'אי?, באתר TheMarker‏, 11 באוגוסט 2015
7. ↑  עודד ירון, כרום, הדפדפן של גוגל, זמין להורדה, באתר TheMarker‏, 2 בספטמבר 2008  
אשר שכטר, גוגל מסתערת על שוק הדפדפנים: חשפה דפדפן קוד פתוח בשם Chrome שיתחרה במיקרוסופט, באתר הארץ, 1 בספטמבר 2008
8. ↑  גדי להב, האם פיירפוקס הוא שלוחה של גוגל?, באתר TheMarker‏, 22 בדצמבר 2008
9. 1 2  מערכת אנשים ומחשבים, ‏מלחמת הדפדפנים: גוגל שחררה בטה חדשה של כרום; הדגש: מהירות, באתר "אנשים ומחשבים", 15 במרץ 2009  
גיא גרימלנד, המוח שמאחורי הדפדפן של Google, באתר TheMarker‏, 21 בספטמבר 2011
10. ↑  חוברת הקומיקס שיצאה עם הדפדפן
11. ↑  סוכנויות הידיעות, גוגל השיקה עדכון גרסה לדפדפן הכרום, באתר TheMarker‏, 27 בנובמבר 2008
12. ↑  עודד ירון, גוגל הציגה: תוספים לכרום וגרסאות לינוקס ומק, באתר הארץ, 10 בדצמבר 2009
13. ↑  אורי ברקוביץ', התוספים שיזניקו את כרום, באתר הארץ, 22 בדצמבר 2009  
מערכת אנשים ומחשבים, ‏גוגל שחררה גרסה חדשה של כרום, באתר "אנשים ומחשבים", 26 בינואר 2010
14. ↑  בר בן-ארי, כרום ופיירפוקס זוכים לנתח שוק של יותר מ-25% בישראל, באתר TheMarker‏, 27 ביוני 2010
15. ↑  פלי הנמר, ‏גוגל שחררה את גרסה 13 של דפדפן כרום, באתר "אנשים ומחשבים", 3 באוגוסט 2011
16. ↑  סוכנויות הידיעות, גוגל כרום עקף את פיירפוקס: הפך לדפדפן מספר 2 בשוק, באתר TheMarker‏, 1 בדצמבר 2011
17. ↑  איתי מקמל, TGspot, אדובי מאשרת: דפדפן הכרום לאנדרואיד לא יגיע עם פלאש, באתר TheMarker‏, 12 בפברואר 2012
18. ↑  מערכת אנשים ומחשבים, ‏גוגל השיקה דפדפן כרום לאנדרואיד, באתר "אנשים ומחשבים", 8 בפברואר 2012
19. 1 2  IDG, כרום עקף את אקספלורר: הפך לדפדפן הנפוץ בשימוש בעולם, באתר TheMarker‏, 22 במאי 2012
20. ↑  אביחי אליהו, ‏הגוגל כרום באייפון: אל תמהרו להוריד, באתר ‏מאקו‏, 2 ביולי 2012
21. ↑  אתר למנויים בלבד סוכנויות הידיעות, המהפך הושלם: גוגל כרום הוא הדפדפן הנפוץ ביותר גם בארה"ב, באתר TheMarker‏, 8 ביוני 2014
22. ↑  הראל עילם, הכי פופולרי בעולם: לדפדפן הסלולר של כרום יש מיליארד משתמשים, באתר כלכליסט, 21 באפריל 2016
23. ↑  HTML Video Codec Support in Chrome, Chromium Blog (באנגלית)
24. ↑  Google Chrome Terms of Service, www.google.com
25. ↑  אופציה זו קיימת גם בפיירפוקס ובאינטרנט אקספלורר
26. ↑  יואב סטולר, מצב הגלישה בסתר בכרום: מה הוא באמת מסתיר?, באתר כלכליסט, 20 בנובמבר 2017
27. ↑  אלכס גרבוב, כרום מזמין אתכם לשחק, באתר ynet, 11 בספטמבר 2011
28. ↑  Browser Market Share
29. ↑  Google Chrome is facing its Internet Explorer moment on Android, Trusted Reviews, ‏2018-07-18 (באנגלית)
30. ↑  נחמה אלמוג, ‏האם גוגל תיאלץ להיפרד מדפדפן כרום?, באתר "אנשים ומחשבים", 13 באוקטובר 2020
31. ↑  הרשימה מופיעה בדף ההורדה של הדפדפן
32. ↑  Google Chrome vs Chromium - Understanding Stable, Beta, Dev Releases and Version No. ראו שינויים נוספים בין כרומיום לגוגל כרום
33. 1 2 3  הורדה והתקנה של Google Chrome

| דפדפנים |
| --- |
| למחשב | גוגל כרום •‏ מוזילה פיירפוקס •‏ אינטרנט אקספלורר •‏ מיקרוסופט אדג' •‏ ספארי •‏ אופרה •‏ Midori •‏ QupZilla •‏ מקסתון •‏ Avant Browser •‏ Konqueror •‏ Web •‏ קמינו •‏ נטסקייפ •‏ Flock • יאנדקס. דפדפן • Brave |
| לנייד | פיירפוקס לאנדרואיד •‏ ספארי •‏ גוגל כרום •‏ מיקרוסופט אדג' •‏ אופרה מיני •‏ Bolt •‏ UC Browser • יאנדקס. דפדפן • Brave |

| art=Google |
| --- |
| מייסדים: לארי פייג' • סרגיי ברין • מנכ"ל: סונדאר פיצ'אי • יושב ראש: אריק שמידט |
| חברות קשורות | חברת אם: אלפאבית • חברת בת: גוגל ישראל |
| מנועי חיפוש | מנוע חיפוש • תמונות • וידאו • חדשות • ספרים • סקולר • טיסות |
| מערכת הפעלה | לסלולרי ולטאבלט: אנדרואיד ‏| למחשב: Chrome OS ‏‏(Chromium OS)‏‏ | לטלוויזיה: ‏ Google TV • Android TV ‏ | למכשירים לבישים: Wear OS ‏ | בפיתוח: פוקסיה |
| דפדפן | כרום (כרומיום) |
| מפות וצילומים | מפות • תצוגת רחוב • Google Art Project ‏• Google Earth •‏ Google Views •‏ Google Lens |
| דוא"ל ורשת חברתית | Gmail ‏• Google+‎ • קבוצות ‏ |
| סמארטפונים ומחשבים | גוגל נקסוס ‏ • Chromebook

|  |  |
| --- | --- |
| פיקסל | Chromebook Pixel ‏• פיקסל (טלפון חכם) • פיקסל C |

 |
| שרותי רשת, ענן, תוכנה ואפליקציה | תרגום • יומן • YouTube ‏• YouTube Premium ‏• Blogger •‏ Sites ‏• Trends ‏• Google Analytics ‏ • כונן • Google Cloud Platform ‏• Cloud Print • סימפליפיי • Google Voice •‏ Google Play ‏• Hangouts ‏• Google Allo ‏• Google Duo • ‏ Gboard • ‏ Google Photos • ‏ Google Assistant • ‏ Google Contacts •‏ Google Fonts |
| בריאות | Google Fit |
| שרותי פרסום | AdWords • פרטנרס • AdSense ‏ • DoubleClick |
| קוד, פורמט, אלגוריתם ושפת תכנות | Go ‏• Google Web Toolkit •‏ PageRank • ‏ WebM • SPDY ‏• Kubernetes ‏• V8 • ‏ AngularJS ‏• GFS ‏• Carbon •‏ Dart |
| שונות | גיגול • Blackle •‏ Google Fiber • שיחות לעובדי גוגל • שרבוט גוגל • ‏ reCAPTCHA • גוגלפלקס • ‏ Google I/O • ‏ VirusTotal •‏ Waze • ‏ G Suite • ‏ גוגל לונאר אקס פרייז • ‏ Google Arts & Culture •‏ Google Classroom ‏• קיץ הקוד של גוגל • ‏ גרף הידע • ‏ מודו

|  |  |
| --- | --- |
| שירותים שנסגרו | Knol •‏ iGoogle ‏• גוגל רידר • גוגל דסקטופ • גוגל באז • Orkut • פיקאסה • ‏ Google Now ‏• פנורמיו ‏• גוגל טוק |

 |
| אישים | יוסי מטיאס  • מאיר ברנד • אריק שמידט • אל גור • פול אוטליני • ריי קורצווייל • רות פורת • סונדאר פיצ'אי • שירלי טילמן • סוזן ווייציצקי

|  |  |
| --- | --- |
| מייסדים | לארי פייג' • סרגיי ברין |

 |
| הלוגו של חברת גוגלאודות סמליל גוגל |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987009950817405171
* GND: 7631519-8
* LCCN: no2009043824
* VIAF: 175276668
* WorldCat (עם VIAF): 175276668

 |